La condició d'únic que s'atribueix al codi IBAN fa que siguin molts els usuaris que considerin perillós compartir-lo amb altres persones. Tanmateix, no hi ha perquè tenir por de donar-lo (sempre que estigui justificat). De fet, i moltes vegades sense ser-ne conscients, el facilitem de forma assídua a amics o familiars quan necessitem que aquests ens facin una transferència (pel pagament d'un regal d'aniversari, per exemple) o, també, a l'hora d'abonar una compra feta per Internet.
I és que ser posseïdors del codi IBAN del compte bancari d'un tercer només ens permet ingressar-hi diners. Mai no se'n podran retirar, independentment de la quantitat, per dur-los a un altre, sense abans acreditar que s'és el titular, bé mitjançant el DNI (si l'operació es fa en una oficina) o, després de la implantació de la nova normativa PSD2, aplicant 2 o 3 factors d'autenticació a triar entre: una cosa que l'usuari coneix (la seva contrasenya), una que posseeix (el seu mòbil) i una altra que és (la seva empremta dactilar).
L'únic perill al qual cal estar atent és la possible domiciliació d'algun rebut, com la llum, l'aigua, el gas o una subscripció a una plataforma de continguts. Casos que es poden donar i que tenen fàcil solució, ja que es podria tornar el rebut en els 13 mesos següents al cobrament d'aquest (temps estimat per a aquells pagaments domiciliats que no hagin estat autoritzats pel titular del compte).